C 99/172
ET
Euroopa Liidu Teataja
1.3.2022
Neljapäev, 8. juuli 2021
32. rõhutab, et Euroopa teadusruum peaks seadma prioriteediks juurdepääsu tipptasemele, teadlaste liikuvuse ja teadmiste vaba liikumise, edendama kaasatust ja levitama võimalusi kogu Euroopa territooriumil, tugevdades sidemeid ja koostoimet teadusuuringute ja innovatsiooni eri kogukondade vahel, aidates seeläbi kaasa Euroopa teadusuuringute ja innovatsiooni potentsiaali täielikule ärakasutamisele; rõhutab, et tipptaseme prioriteediks seadmisega võib Euroopa teadusruum etendada erinevuste vähendamisel liidus keskset rolli ja aidata ületada senini eksisteerivat teaduslünka; 33. rõhutab, et ühiskonna vajadused ja huvid peaksid olema teadusuuringute ja innovatsiooni keskmes ning kodanike, kohalike kogukondade ja kodanikuühiskonna kaasamine peaks seetõttu olema uue Euroopa teadusruumi prioriteet, et hõlbustada vastuvõttu ühiskonnas ja saavutada seeläbi suurem ühiskondlik mõju ja suurem usaldus teaduse vastu; nõuab seetõttu teadusalase teabe paremat levitamist ja teadlikkuse suurendamise kampaaniaid, samuti kodanikuühiskonna ja lõppkasutajate, kaasa arvatud suurema tõrjutuse riskiga rühmade (nt puuetega inimesed ja muud alaesindatud ühiskonnarühmad) esindusorganisatsioonide tihedat kaasamist juba alates teadusuuringute ja innovatsiooni algfaasist, et käsitleda nende teadusuuringutest ja innovatsioonist kõrvalejätmisega seotud üliolulisi küsimusi, ning tagada ka see, et hiljem välja töötatud tehnoloogiad ja uuendused teenivad tõepoolest ühiskonda, mitte vastupidi; 34. väljendab heameelt komisjoni kava üle parandada kogu ELi teadlaste juurdepääsu tipptasemel institutsioonidele ja taristutele; rõhutab siiski vajadust sihipärasema toetuse järele, et teadusuuringute ja innovatsioonilõhe liidus kaotada; 35. rõhutab, kui oluline on vähendada teadusandmete kättesaadavuse killustatust, ja tunnistab, et uue Euroopa teadusruumi kontekstis on suur tähtsus Euroopa avatud teaduse pilvel, mille eesmärk on tuua kokku institutsioonilised, riiklikud ja Euroopa sidusrühmad, algatused ja andmetaristud, et arendada ELis kaasavat avatud teaduse ökosüsteemi; palub edendada osalemist avatud teaduse ja andmete jagamise algatustes, parandades selleks Euroopa andmejagamistaristuid ja edendades andmestandardite kasutamist;
Karjäär 36. rõhutab, kui oluline on anda naistele ja tütarlastele võimalus alustada karjääri teaduse, tehnoloogia, inseneeria ja matemaatika valdkonnas, ning palub liikmesriikidel ja komisjonil töötada välja meetmed, mis parandaksid naiste teaduskarjääri tingimusi ja vähendaksid nende lahkumist; nõuab noorte teadlaste ja alaesindatud rühmade töövõimaluste atraktiivsuse parandamist, võttes arvesse ka naiste üliolulist panust teadus- ja arendustegevusse, vähendades samal ajal selle sektori soolist palgalõhet; julgustab liikmesriike ja teadusasutusi, sealhulgas ülikoole, toetama teadusuuringute ja innovatsiooni valdkonnas paindlikke ja peresõbralikke töötingimusi ja -korraldust nii naistele kui ka meestele, sh hoolduskohustuse võrdset jagamist, ning analüüsima teadlaste tulemuslikkust, et kõrvaldada soolised eelarvamused; nõuab ka soolise mõõtme paremat integreerimist teadusuuringute ja innovatsiooni sisusse ning eristatud andmete ja tulemuste paremat kogumist; 37. hindab kõrgelt ERA4You sihipäraste liikuvusmeetmete algatust, mille eesmärk on toetada teadlasi nendes liikmesriikides, kus teadusuuringute ja innovatsioonisuutlikkus on madal, et õppida ja arendada tipptaset ning edendada teadlaste liikuvust tööstuse ja akadeemiliste ringkondade vahel; 38. võtab teadmiseks Euroopa teadusruumi üleminekufoorumi käivitamise, et toetada liikmesriike riiklike teadusuu­ ringute ja innovatsiooni rahastamise ja reformide koordineerimisel ja prioriseerimisel; 39. märgib, et andekate inimeste ringlus ning teadusuuringute ja innovatsiooni võimalused on liikmesriigiti väga erinevad; on veendunud, et komisjon ja liikmesriigid peaksid püüdma saavutada selle, et andekate inimeste ringlus kujutaks endast teadlaste tasakaalustatud liikuvust, leevendades nii ajude äravoolu probleemi; on seisukohal, et sellise tasakaalu saavutamine nõuab tegutsemist Euroopa tasandil vastavate poliitikameetmete ja -vahendite abil; 40. rõhutab, kui olulised on teadlaste liikuvust soodustavad stimuleerimiskavad (ERASMUS+, Marie Skłodowska-Curie meetmed, Euroopa Teadusnõukogu); tuletab sellega seoses meelde programmi „Euroopa horisont“ alla kuuluvat uuringut, mis käsitleb toetusmeetmeid teadlaste liitu ja oma päritoluriiki tagasipöördumiseks ja võib olla kasulik näitamaks, et teadlaste tagasipöördumist edendavate meetmete järele on vajadus; 41. palub komisjonil töötada selle eesmärgi saavutamiseks välja lisavahendid ja -meetmed, kasutades selleks Euroopa teadusruumi keskusi ja algatust ERA4You, laiendamismeetmeid ja toetusvahendeid, et kavandada ja rakendada riiklikes teadusuuringute ja innovatsioonisüsteemides reforme, sealhulgas programmi „Horisont“ poliitika toetusvahendi abiga;